Renosterhorings tussen lekkergoed, groentee versteekDie verdagte was op pad na Maleisië en is kort voor sy vetrek by die lughawe aangekeer. (Foto: SA Polisie) ŉ Vermeende renosterhoringsmokkelaar is aangekeer kort voor hy op ŉ vlug van Qatar Airways vanaf die OR Tambo-lughawe na Maleisië sou vertrek. Die 40-jarige verdagte is Maandag aangekeer vir die oortreding van die Wet op Nasionale Omgewingsbestuur en Biodiversiteit (Nemba) en die onwettige handel in renosterhoring, sê kapt. Ndivhuwo Mulamu, woordvoerder van die Valke. Hy verskyn na verwagting Woensdag in die Kempton Park-landdroshof. Lede van die Valke se eenheid vir ernstige georganiseerde misdaad in Germiston, het die vyf renosterhorings, toegedraai in foelie en versteek tussen lekkergoed en groentee, gevind. Hulle is ontbied nadat owerhede by die lughawe by ŉ aanmeldpunt vir passasiers onraad vermoed het oor sekere van die items in die bagasie. “Verdere ondersoek het die owerhede gelei na die vliegtuig waarheen die verdagte se tweede stuk bagasie gestuur is. Die ondersoekspan het nog ses renosterhorings ontdek,” sê Mulamu. Die verdagte is in hegtenis geneem. Mulamu sê daar is ook ŉ moontlikheid dat verdere klagte teen die man aanhangig gemaak kan word.